Diari Oficial de la Generalitat Valenciana


Sumari del DOGV 9193, del 13-10-2021 (2021/10112)

RESOLUCIÓ de 7 d'octubre de 2021, del conseller d'Educació, Cultura i Esport, per la qual es crea una secció de l'Institut d'Educació Secundària Clot del Moro, de Sagunt, a la localitat d'Algímia d'Alfara.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9193

Data del DOGV
:   13-10-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/10655


Data del document
:   07-10-2021

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 7 d'octubre de 2021, del conseller d'Educació, Cultura i Esport, per la qual es crea una secció de l'Institut d'Educació Secundària Clot del Moro, de Sagunt, a la localitat d'Algímia d'Alfara.  
 [2021/10796]  
Antecedents de fet  
Mitjançant el Reial decret 1219/1977, de 12 de setembre, es va crear l'Institut Nacional de Batxillerat, mixt, número 2, a la localitat de Sagunt. Mitjançant l'Ordre del Ministeri d'Educació i Ciència, de 14 de juny de 1977, es va disposar el seu funcionament amb efectes del curs 1977-1978, i mitjançant l'Ordre del Ministeri d'Educació i Ciència, de 13 de juny de 1980, se li va atribuir la denominació específica de Clot del Moro.  
Actualment, l'IES Clot del Moro, d'acord amb la Resolució de la Conselleria d'Educació, Cultura i Esport, de 7 de gener de 2021, amb 36 unitats de catalogació durant el curs 2019-2020, 21 unitats d'ESO, 14 de Batxillerat i 1 de Formació Professional Bàsica, manté una classificació de tipus A.  
D'acord amb el perfil de construcció del centre, de 20 unitats d'ESO i 10 de Batxillerat, i la previsió d'escolarització per als pròxims cursos, segons les dades de matrícula dels centres que té adscrits, es preveu que en els pròxims cursos la situació de congestió continue, i fins i tot s'incremente. Aquesta limitació d'espais dificulta el treball metodològic i les possibilitats organitzatives del centre, que requereix realitzar una redistribució dels espais i grups per al seu bon funcionament.  
  
A la localitat d'Algímia d'Alfara es troba un únic centre d'Educació Infantil i Primària, el CEIP Palancia, adscrit a l'efecte d'escolarització a l'IES Clot del Moro, de la localitat de Sagunt. Durant el curs 2020-2021, són 44 els i les alumnes que cursen ensenyaments bàsics obligatoris i que es desplacen diàriament des de la localitat fins a Sagunt, per la qual cosa se'ls ha de prestar el servei complementari de transport escolar.  
  
L'Ajuntament d'Algímia d'Alfara i el seu Consell Escolar Municipal manifesten, des de fa anys, l'interés en què l'alumnat escolaritzat en el CEIP Palancia puga continuar els seus estudis obligatoris en el mateix municipi.  
Els estudis realitzats per planificació educativa posen de manifest la conveniència d'escolaritzar aquest alumnat en la mateixa localitat, d'aquesta manera, l'Administració educativa adopta una mesura singular en la zona geogràfica de la Baronia, en la qual resulta necessària una intervenció educativa compensatòria per a garantir la igualtat d'oportunitats en l'accés als serveis públics i s'atén una petició de les famílies de la zona. Aquesta mesura també millora el servei de transport de l'alumnat de la resta de poblacions de la subcomarca la Baronia, ja que es redueix l'alumnat que ha de ser transportat fins a l'IES Clot del Moro i el nombre de parades en la ruta de transport.  
  
Atenent aquesta necessitat, l'Ajuntament d'Algímia d'Alfara s'ha adherit al pla EDIFICANT, per a construir a la localitat un edifici on acollir l'alumnat que cursa Educació Secundària Obligatòria. En aquestes instal·lacions es constituirà una secció d'Educació Secundària, depenent de l'IES Clot del Moro, de Sagunt.  
Així, vista la necessitat de situar l'alumnat en edat de cursar Educació Secundària Obligatòria de la localitat, d'acord amb la proposta de Planificació Educativa, es considera convenient crear una secció de l'IES Clot del Moro, de Sagunt, a la localitat d'Algímia d'Alfara.  
  
  
Fonaments de dret  
El Decret 252/2019, de 29 de novembre, del Consell, de regulació de l'organització i funcionament dels centres públics que imparteixen ensenyaments d'Educació Secundària Obligatòria, Batxillerat i Formació Professional (DOGV 8693, 9 de desembre), en la disposició final primera, estableix que la conselleria competent en matèria d'educació podrà crear i suprimir seccions d'instituts d'Educació Secundària a les localitats que, per necessitats derivades de la planificació educativa, siga aconsellable, amb l'informe previ del consell escolar municipal o, si no n'hi ha, l'ajuntament on estiga radicat, i que aquestes seccions dependran d'un institut d'Educació Secundària.  
L'Ordre de 31 de juliol de 1998, de la Conselleria de Cultura, Educació i Ciència, regula les seccions dels instituts d'Educació Secundària, i és aplicable en tot allò que no s'oposa l'esmentat Decret 252/2019.  
Així, de conformitat amb la proposta de la Direcció General de Centres Docents i fent ús de les competències que m'atorga l'article 28 de la Llei 5/1983, de 30 de desembre, del Consell, resolc:  
  
  
Primer  
Es crea, depenent de l'Institut d'Educació Secundària Clot del Moro, de Sagunt, codi 84263811, el següent centre docent:  
Província: València  
Localitat: Algímia d'Alfara  
Denominació: Secció de l'Institut d'Educació Secundària Clot del Moro  
Codi: 08479153  
Domicili: carrer de la Rodana, s/n  
Composició: 8 unitats d'Educació Secundària Obligatòria  
Capacitat: 240 llocs escolars  
  
Segon  
1. El centre iniciarà les seues activitats en el curs acadèmic 2021-2022 i oferirà matrícula per a cursar Educació Secundària Obligatòria.  
Durant el curs acadèmic 2021-2022 començarà a impartir primer i segon de l'ESO i gradualment continuarà amb la resta de cursos.  
  
2. El centre aplicarà el Programa d'educació plurilingüe i intercultural, d'acord amb el calendari d'aplicació de la Llei 4/2018, de 21 de febrer, de la Generalitat, per la qual es regula i promou el plurilingüisme en el sistema educatiu valencià.  
  
Tercer  
La plantilla de la Secció d'Educació Secundària de l'IES Clot del Moro, a Algímia d'Alfara, estarà composta per 21 professors o professores d'Educació Secundària, una vegada implantats els quatre cursos d'Educació Secundària Obligatòria. Aquests llocs es cobriran pel sistema de provisió específica.  
  
Quart  
La direcció territorial d'Educació, Cultura i Esport de València nomenarà l'equip directiu del centre, de conformitat amb el que estableixen el Decret 252/2019, de 29 de novembre, del Consell, de regulació de l'organització i funcionament dels centres públics que imparteixen ensenyaments d'Educació Secundària Obligatòria, Batxillerat i Formació Professional, i l'Ordre de 31 de juliol de 1998, de la Conselleria de Cultura Educació i Ciència, per la qual es regulen les seccions dels instituts d'Educació Secundària de la Comunitat Valenciana.  
  
Cinqué  
La direcció general competent en matèria de centres docents determinarà i gestionarà els fons necessaris per a la posada en funcionament i manteniment del centre, i el dotarà amb l'equipament i material didàctic necessaris. A aquest efecte, la direcció territorial d'Educació, Cultura i Esport de València efectuarà l'oportuna i raonada proposta.  
  
Sisé  
El nombre màxim d'alumnat per aula, unitat o professorat es realitzarà d'acord amb el que estableixen la normativa bàsica i el Decret 58/2021, de 30 d'abril, del Consell, sobre jornada lectiva del personal docent i nombre màxim d'alumnat per unitat en centres docents no universitaris de la Comunitat Valenciana (DOGV 9077, 6 de maig).  
  
  
Seté  
El que estableix aquesta disposició s'inscriurà en el Registre de Centres Docents de la Generalitat Valenciana.  
Huité  
S'autoritzen les direccions generals competents en matèria de centres docents, personal docent, règim econòmic i ordenació acadèmica, perquè, en l'àmbit de les seues respectives competències, adopten les mesures necessàries per a l'aplicació i desplegament del que disposa aquesta resolució.  
  
Nové  
Aquesta resolució es publicarà en el Diari Oficial de la Generalitat Valenciana i produirà efectes a l'inici   
del curs 2021-2022.  
  
Contra aquesta resolució que posa fi a la via administrativa, es podrà interposar un recurs potestatiu de reposició, o bé plantejar directament un recurs contenciós administratiu, en els terminis i davant els òrgans que s'indiquen a continuació:  
a) El recurs potestatiu de reposició s'haurà d'interposar davant el conseller d'Educació, Cultura i Esport en el termini d'un mes a comptar des de l'endemà de ser publicada.  
b) El recurs contenciós administratiu s'haurà d'interposar davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de ser publicada.  
Tot això conformement amb el que estableixen els articles 112 i següents de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
València, 7 d'octubre de 2021.- El conseller d'Educació, Cultura i Esport: Vicent Marzà i Ibáñez.